DA Den Europæiske Unions Tidende C 256/28

Sag anlagt den 18. august 2009 — Kommissionen mod Irish Electricity Generating

(Sag T-323/09)

2009/C 256/53

Processprog: engelsk

Parter

Sagsøger: Kommissionen for De Europæiske Fællesskaber (ved A.-M. Rouchaud-Joët og F. Mirza, som befuldmægtigede)

Sagsøgt: Irish Electricity Generating Co. Ltd (Waterford, Irland)

Sagsøgerens påstande

— Sagsøgte tilpligtes at betale Kommissionen for de Europæiske Fællesskaber et beløb på 237 384,31 EUR, der udgøres af en hovedstol på 180 664,70 EUR med et tillæg af 56 719,61 EUR som morarente beregnet efter Den Europæiske Centralbanks rentesats +3,50 % (5,56 %) for perioden mellem den 25. august 2003 og 15. april 2009.

— Sagsøgte tilpligtes at betale 27,52 EUR per dag som rente fra den 16. april 2009 til datoen for gældens fulde tilbagebetaling.

— Sagsøgte tilpligtes at betale sagens omkostninger.

Søgsmålsgrunde og væsentligste argumenter

Inden for rammerne af Det Europæiske Fællesskabs fjerde forskningsrammeprogram vedtog Rådet beslutning nr. 94/806/EF af 23. november 1994 (1) om et særprogram for forskning og teknologisk udvikling, herunder demonstration, inden for ikke-nuklear energi. Beslutningens artikel 5 pålagde Kommissionen ansvaret for at udarbejde et arbejdsprogram vedrørende mål og indhold som angivet i beslutningens bilag 1 og for at indkalde projektforslag på grundlag af arbejdsprogrammet.

Den 2. marts 1998 tildeltes sagsøgte efter en udbudsprocedure kontrakt nr. WE/178/97/IEGB (herefter: »kontrakten«) vedrørende opførelse af to vindmøller. I overensstemmelse med kontraktens bestemmelser accepterede Kommissionen på baggrund af de skønnede udgifter på 1 531 697 ECU til projektets gennemførelse at yde en finansiel støtte på 40 % af de godkendte udgifter, dog maksimalt i alt 612 679 ECU.

Sagsøgeren har imidlertid anført, at selvom sagsøgeren mellem den 6. april 1998 og den 30. april 2001 forskudsvis betalte sagsøgte i alt 225 083,79 EUR, opfyldte sagsøgte ikke kontrakten. Herudover anfører sagsøgeren, at selvom sagsøgeren foretog de proceduremæssige skridt som fastlagt i kontrakten og Fællesskabets budgetregler (2) for at fastlægge det skyldige beløb og gøre sagsøgte bekendt hermed, reagerede sidstnævnte ikke. Kommissionen opsagde derfor kontrakten ved skrivelse af 13. december 2002 i medfør af artikel 5, stk. 3, litra a), nr. i), i kontraktens bilag II.

På den baggrund har Kommissionen i medfør af artikel 238 EF indgivet søgsmål med henblik på tilbagebetaling af det ifølge Kommissionen angiveligt til sagsøgte for meget betalte beløb, der udgør 180 664,70 EUR med tillæg af renter beregnet efter en rentesats på 5,56 % fra datoen for gældens forfald, det vil sige den 24. august 2003.

(1) Rådets beslutning 94/806/EF af 23.11.1994 om et særprogram for forskning og teknologisk udvikling, herunder demonstration, inden for ikke-nuklear energi (1994-1998) (EFT L 334 af 22.12.1994, s. 87).

(2) Artikel 71 i Rådets forordning (EF, Euratom) nr. 1605/2002 af 25.6.2002 om finansforordningen vedrørende De Europæiske Fællesskabers almindelige budget (EFT 2002 L 248, s. 1), og gennemførelsesforordningens artikel 78, Kommissionens forordning (EF, Euratom) nr. 2342/2002 af 23.12.2002 om gennemførelsesbestemmelser til Rådets forordning (EF, Euratom) nr. 1605/2002 om finansforordningen vedrørende De Europæiske Fællesskabers almindelige budget (EFT 2002 L 357, s. 1).